# Դրաստամատ Կանայան

**Դրաստամատ Կանայան** (1884թ. Մայիսի 31, Իգդիր - 1956թ. Մարտի 8, Բոստոն), հայ ազգային հերոս, Հայաստանի Առաջին Հանրապետության զորավար (լրիվ գեներալ, 1919 թ.), ֆիդայի, Ազատագրական շարժման գործիչ, Դաշնակցության անդամ և Հայաստանի Առաջին Հանրապետության պաշտպանության նախարար։ Երկրորդ համաշխարհային պատերազմի տարիներին Դրոն, նպատակ դնելով վերականգնել Հայաստանի անկախությունը Խորհրդային միությունից, դարձավ նացիստական Գերմանիայի զինված ուժերի կազմում ստեղծված Հայկական լեգեոնի հրամանատար:

Ծնվել է 1884 թ. այն ժամանակ Ռուսական կայսրության տարածքում գտնվող Սուրմալու քաղաքում (այժմյան Իգդիր): Հայրը Մարտիրոս Կանայանն է, մայրը` Հորոմ Կանայանը: Վաղ տարիքում հայրը նրան տալիս է Իգդիրի(Սուրմալու) ծխական դպրոց: Դրոն փախչում էր դպրոցից թափառելու Իգդիրի ռազմական զորանոցների մոտ, և նրա հետաքրքրությունները ռազմական արվեստի նկատմամբ գալիս է հենց այդտեղից: Դրոն չուներ հետաքրքրություն գրքերի և սովորելու նկատմամբ: Մարտիրոս Կանայանը նրան հանում է գյուղական դպրոցից և տեղափոխում Երևան` գիմնազիա-դպրոց: Ռուսական կայսրության մյուս դպրոցների նման,այստեղ ևս կար ռուսկանացման քաղաքականություն և հայերեն սովորեցնում էին միայն եկեղեցում: Ոգեշնչված Զորավար Անդրանիկի Օսմանյան զորքերի դեմ տարած հաղթանակներով և Հայ Հեղափոխական Դաշնակցության ազգային գաղափարներով` Դրաստամատ Կանայանը դպրոցում ստեղծում է երիտասարդական գաղտնի շարժում, որն ուղղված էր ցարական իշխանության դեմ: Երիտասարդ տարիքից անդամակցել է Հայ Յեղափոխական Դաշնակցությանը: 1905 թ-ին կուսակցության հանձնարարությամբ ահաբեկել է Բաքվի նահանգապետ, հայատյաց Նակաշիձեին: Հաջորդ տարիներին զբաղվել է Արևմտյան Հայաստան զենք փոխադրելով:

Տեքստը տեղադրված է Creative Commons Attribution/Share-Alike License արտոնագրի ներքո, առանձին դեպքերում հնարավոր են հավելյալ պայմաններ։ Մանրամասնությունների համար այցելեք՝ Օգտագործման պայմաններ։